בס"ד

פרשת שבוע – מטות – סדר חתימת במדבר

\*הסיכום לא עבר הגהה של הרב איתמר

תקציר השיעור-

השבוע נעסוק בחתימת ספר במדבר לקראת מות משה וסוף תקופת המדבר עם תחילת הנאום של משה. בפרשה הקודמת קראנו על הציווי של ה' למשה לנקם את נקמת המדיינים על החטא שהחטיאו את ישראל בשיטים. מיד לאחר הציווי היכן שהיינו מצפים שיופיע מעשה הנקמה, מופיעים במקום 4 ציווים שונים שמגיעים כמעין "סוגרים" שנראים לכאורה לא קשורים, ומיד לאחריהן מגיע נקמת המדיינים. נשאלת השאלה למה מופיעים דווקא ציווים אלו? ואיך הם קושרים. ננסה לענות על השאלה מתוך פרספקטיבה של מות משה, והחלפת המנהיגות. אז הציוויים הראשונים הם על המפקד שהם בעצם מהווים תשתית לקראת המלחמות וירושת הארץ, לאחר מכן יש ציווי על מינוי יהושע, ובסוף ציווי על קרבן התמיד שמהווה את השראת השכינה כל יום במקדש, והציווי על הנדרים על ראשי המטות. לאחר התבוננות בציוויים הללו נראה שכל הציוויים הללו באים על מנת לאפשר את העברת המקל אל יהושע מתוך ענווה גדולה של משה וראיית התכלית האמיתית שהיא טובת העם ולכן הם מופיעים דווקא רגע לפני הפעולה האחרונה של משה כמנהיג- נקמת המדיינים.

אנחנו עומדים לסיים את ספר במדבר, בפרשות מטות מסעי. עם סיום ספר במדבר מסתיימת גם תקופת המדבר והנדודים של עם ישראל, ומיד לאחר מכן מתחיל נאום משה בספר דברים שנמשך סה"כ חודש. אם כן יוצא שאם משה לא היה נואם את הנאום שלו בספר דברים לכאורה היה אפשר להמשיך מספר במדבר לספר יהושע, וזה דבר משמעותי מאוד להבנה של סוף הספר כסיום.

נעבור בסקירה מהירה על האירועים האחרונים, בפרק כ"ה כאשר עם ישראל זונה בשיטים עם בנות מואב ומדיין ומסופר על מעשה זמרי ופנחס שהורג אותם. מיד לאחר מכן יש ציווי על מלחמת חורמה במדיינים על המעשה שעשו, לא מלחמת כיבוש (סיחון, עוג) אלא מלחמת נקם (כמו עמלק). למה דווקא משה מצווה במלחמה זו? אולי מכיוון שהוא לא זה שפעל בתחילה אלא פנחס ולכן עכשיו המשימה מוטלת עליו.

ואז אנחנו ממשיכים לפרק כ"ו שנפתח "ויהי אחר המגיפה...ויאמר ה' למשה..." בפסוק יש פרשיה חדשה, למרות שלכאורה היינו מצפים שפה יופיע מלחמת ישראל במדיינים כמו שמשה צווה אך לא זה מה שקורה. אלא רק בפרק לא לפני שמשה מת הוא מצווה לעשות את המלחמה עם המדיינים פעם אחת נוספת ,אז מה קורה בין פרק כ"ו לפרק ל"א? נראה שאלו פרקים שנמצאים במעין "סוגריים" ולאחריהם חוזרים לציווי של ה' על מלחמת מדיין.

לסוגריים הללו יש תפקיד וסיבה שהם מופיעים מיד לאחר הציווי על נקמת המדיינים, בתוך הפרקים הללו אנחנו קוראים על גיוס מכל שבט כל אדם שראוי לצבא, דבר הגיוני לפני שיוצאים למלחמה. לאחר מכן יש ספירה כללית של העם כדי לדעת איך לחלק את הנחלות לפי גודל השבטים, ואז מופיע הסיפור של בנות צלפחד. לאחר מכן אנחנו קוראים את הציווי על פטירת משה ומינוי יהושע. בהמשך קוראים על הקורבנות והמוספים של כל החגים, ובסוף ה"סוגריים" בפרק ל' ציווי על הנדרים, שרק לאחריו אנחנו מגיעים לפרק ל"א חזרה לציווי על נקמת המדיינים.

נראה את זה בתוך התרשים הבא-

חטא הזנות בשיטים (מדין) והשלכותיו:

* מעשה זמרי והפסיביות של משה (כה)
* הצו למשה לצרור את המדינים (סוף כה)
  + הצו לפקוד את בני ישראל (למלחמה ולנחלה) – בנות צלפחד (כו-כז)
  + הצו למשה למות ומינויו של יהושע (כז)
  + התמיד והמוספים (כח-כט)
  + נדרים (ל)
* הצו למשה לנקום את נקמת המדיינים ואחר תיאסף אל עמך (לא)

נחלות וסיכום המסעות:

* בני גד ובני ראובן (הברית עם יהושע וראשי המטות) (לב)
* סיכום מסעי בני ישראל (לג)
* הצו לרשת את הארץ על פי ראשי המטות (לד)
* ערי הלווים (לה)
* השלמת מעשה בנות צלפחד (לו)

אז מה הקשר של כל הפרקים הללו שמופיעים בסוגריים באמצע? איך זה מתחבר אל תיאור נקמת מדין? הרבה פרשנים ניסו לתת טעם לשאלה זו, וגם אנחנו ננסה להציע הצעה אחרת. אנחנו ננסה לבחון את 4 הנושאים הללו דווקא מתוך ההקשר של פרידת משה בספר דברים ולמילים של הקב"ה בציווי של נקמת המדיינים "ואחר תאסף אל עמך" כלומך זאת הולכת להיות הפעולה המנהיגותית האחרונה של משה. בהקשר הזה ננסה לבחון את 4 הציווים הללו, שאפשר להציע שהינם קשורים לפרידה של משה מעם ישראל אחרי הפעולה האחרונה שלו.

ניגש לבחון את הציווים הללו- השניים הראשונים די ברורים למה הם קשורים לפרידת משה, הראשון כמו שאמרנו קשור באופן ישיר למלחמה עם מדיין ולכן הוא אינו חריג כלל. ספירת העם לכאורה קשורה להנחלת הארץ בכלל ואולי ליהושע ולא למשה! נראה שזה מזכיר את העובדה שדוד רוצה לבנות את בית המקדש אבל בגלל שהוא אינו יכול לעשות זאת, ה' מעודד אותו ומצווה אותו להכין את כל התשתית של בית המקדש לקראת הבניה של שלמה. וכך גם משה שמתחיל את הספירה, הוא בעצם מניח את התשתית להנחלת הארץ ובכך לוקח חלק והופך להיות שותף בנחלה למרות שלא נכנס.

הציווי השני על מות משה ומינוי יהושוע, ובעצם גם פה ה' רוצה לתת למשה להיות חלק מהעברת המקל והמנהיגות הלאה. ובכך שוב משה נהיה שותף גם להמשך הדרך אף על פי שהוא עומד למות לפני הכניסה לארץ.

עכשיו ננסה להסביר את שתי הפרשיות הנוספות, ונתחיל בתמידין והמוספין. רש"י כבר ניסה לקשר את הפרשייה-

**צו את בני ישראל - מה אמור למעלה יפקוד ה'. אמר לו הקב"ה עד שאתה מצוני על בני צוה את בני עלי. משל לבת מלך שהיתה נפטרת מן העולם והיתה מפקדת לבעלה על בניה וכו' כדאיתא בספרי (רש"י כח,ב – על פי הספרי)**

לפי פירוש רש"י, הקב"ה מצווה את משה למנות ממשיך ובכך דואג להמשך ההנהגה של העם, ולכן הוא רואה לנכון לצוות את משה על הקורבנות והמוספין.

נראה שאפשר להעמיק יותר בפירוש רש"י ובמדרש, ולהבין מה הקשר בין הציווי על מערכת הקורבנות לבין פטירת משה. כדי להבין זאת נצטרך לעיין בפסוקים הללו על המוספים.

פרק כ"ח פותח בציווי על קרבן התמיד, כלומר בכל יום בזמן בית המקדש עם ישראל היו מביאים כבש בבוקר וכבש בין הערביים. ואז מגיעה הפרשייה של השבת ששם היו מקריבים בנוסף על קרבן התמיד כבש נוסף. לאחר מכן מגיע ראש חודש, ששם יש קורבנות נוספים אבל גם כאן כמו בשבת יש קורבן נוסף על קרבן התמיד. וכך כל חג וחג אנחנו רואים שתמיד יש קרבן שמוקרב על קורבן התמיד. מה המשמעות של הדבר הזה? נראה שפרשיית המוספים לא באה ללמד אותנו על המוספים, אלא כדי לדבר איתנו על עולת התמיד. ויש ראיה לכך, כי אם הנושא היה רק מוספין אז לא היו פותחים בקרבן ,התמיד שהוא אינו מוסף! וראיה נוספת היא שיש את הפזמון החוזר בכל חג "מלבד עולת התמיד". כלומר התורה רואה לנכון להדגיש לנו שעולת התמיד תהיה מוקרבת כל השנה בכל יום ויום, וכל המוספין הם מוספין על קורבן התמיד הקבוע!.

אז למה יש כל יום עולת תמיד? כדי להבין את זה נקרא בספר שמות פרק כ"ט ששם יש את הציווי על קורבן התמיד, והטעם שמופיע שם לקרבן הוא לוודא את התמידיות של השראת השכינה במקדש. עד כדי כך שפסקו שכל פעם שמקריבים את קרבן התמיד בחוץ היו פותחים את הפרכת של קודש הקודשים! וכל זאת כדי ליצור זיכה בין השראת השכינה לבין התמיד.

נראה שלמשה רבינו חשוב להדגיש את התמידיות של התמיד גם במוספים לפני מותו משום שברגע שמשה ימות, גילוי השכינה שהיה קורה למשה כל הזמן במדבר כבר לא יהיה יותר! החוויה של עם ישראל יכולה להיות שאף אחד לא יוכל להביא להם את השכינה כמו משה. ובעצם משה אומר להם שאם הם יקריבו את קורבן התמיד יום יום אז השראת השכינה תשרה כל יום. כלומר משה אומר להם שהסיבה להשראת השכינה היא לא בזכותו אלא הוא היה צינור, והסיבה האמיתית היא הקורבן ועבודת ה' של עם ישראל כולו ולא רק של משה.

אז נותרנו עם חוב אחרון להסביר את הציווי על הנדרים, שם אנחנו קוראים על כל חוקי הנדרים. למה היא מופיעה דווקא כאן? הפרשנים מנסים לעמוד על הקשר בין הנדרים והמוספין שהיו לפני כן. אם נשים לב לכותרת של הפרשייה "וידבר משה אל ראשי המטות..." שלכאורה לא יש כאן חידוש בציווי אל ראשי המטות ולא ברור לגמרי הקשר לפרשייה של הנדרים לאחריו.

אז רש"י מציע הסבר-

**ראשי המטות - חלק כבוד לנשיאים ללמדם תחלה ואחר כך לכל בני ישראל [...] ומה ראה לאומרה כאן למד שהפרת נדרים ביחיד מומחה ואם אין יחיד מומחה מפר בשלשה הדיוטות (ב"ב קכ) או יכול שלא אמר משה פרשה זו אלא לנשיאים בלבד נאמר כאן זה הדבר ונאמר בשחוטי חוץ (ויקרא יז) זה הדבר מה להלן נאמרה לאהרן ולבניו ולכל בני ישראל שנא' דבר אל אהרן וגו' אף זו נאמרה לכולן (רש"י ל,ב)**

וגם הגמרא בחגיגה שמה לב לחריגה בכותרת-

**כתיב וידבר משה אל ראשי המטות לבני ישראל תלה הפרשה בראשי המטות שיהו מתירין להן את נדריהן (חגיגה פ"א ה"ח)**

נראה שגם רש"י וגם הגמרא ראו את החריגה של ראשי המטות. דבר נוסף זה שהפרשייה נחתמת בהתייחסות אל חיי המשפחה –"אלה החוקים...בין איש לאישתו בין אב לביתו...".

ודבר שלישי שיש כאן הוא שמעכשיו כל אדם יכול לעבוד בעצמו את ה' ע"י נדירת נדרים משלו, שלושת הדברים הללו יכולים להסביר למה הפרשייה מופיע כאן.

משה יודע שהמנהיגות שלו הייתה ריכוזית, כלומר כל שאלה שנוגעת לקב"ה הייתה מגיעה אליו. אבל עכשיו יהיה שינוי, יהושע הוא לא משה, והמנהיגות לא תשאר באותה צורה. משה אומר לעם ישראל שהוא מאציל את המנהיגות הרוחנית והדתית שלו לראשי המטות שהם אלו שיכולים לבטל את הנדר. ולכן פרשיית הנדרים מופיעה פה, החידוש הוא לא בפרשיית הנדרים, אלא בהעברת המקל אל ראשי המטות ולא ליהושע. כלומר משה אומר שהולך להיות שינוי במבנה ההנהגה, מעכשיו כשאדם רוצה להתקרב לה' הוא לא יבוא יותר למנהיג, אלא כל אדם יכול לקחת על עצמו את הנדר כבקשה להתקרבות כחלק ממהלך פרטי ומשפחתי.

אז נסכם את מה שראינו, הפעולה האחרונה של משה היא נקמת המדיינים, אך במסגרת פעולה זה ישנן 4 פרשיות שנכנסות באמצע כסגירות אחרונות. הפרשיות הללו מייצגות מה הדרך הכי נכונה להעברת המקל המנהיגותי.  
1. הנחת הבסיס והיסודות – מפקד העם

2. ליצור המשכיות- מינוי יהושע

3. ההבנה שהדברים לא פועלים בגלל המנהיג אלא בגלל העם עצמו- תמיד ומוספין

4. היכולת לאפשר למנהיג הבא להנהיג בצורה שונה- העברת הכוח לראשי המטות והנדרים.

בצורה זו מתאפשרת העברה קלה יותר וטובה יותר של המנהיגות. מתוך ענווה ורצון שיהיה מנהיג טוב שידע להנהיג אפילו בצורה טובה יותר ממנו.

שנזכה לענווה והיכולת להעברת סמכות מתוך הבנת התכלית.

שבת שלום!